b'\n_START_ARTICLE_\nClotari II\n_START_SECTION_\nBiografia\n_START_PARAGRAPH_\nFill de Khilperic I i de la seva tercera esposa Feregunda, Clotari encara no havia nascut quan el seu pare va ser assassinat el 584. Feregunda va actuar com a regent fins a la seva mort el 597, moment en qu\xc3\xa8 Clotari, amb tretze anys, va comen\xc3\xa7ar a governar pel seu compte._NEWLINE_Com a rei, va continuar la guerra de la seva mare amb la reina regent d\'Austr\xc3\xa0sia Bruniquilda, d\'origen visigot i germana de la segona esposa de Khilperic que havia estat assassinada, segons els rumors, per la instigaci\xc3\xb3 de Feregunda. L\'any 600 perd\xc3\xa9 una important batalla a Dormelles contra els seus cosins Teodoric II de Borgonya i Teodebert II d\'Austr\xc3\xa0sia. Torn\xc3\xa0 a ser derrotat a \xc3\x89tampes (604), i perd\xc3\xa9 la regi\xc3\xb3 que reb\xc3\xa9 el nom de Dentelin._NEWLINE_Els dos germans, per\xc3\xb2, van entrar en guerra entre ells. Despr\xc3\xa9s de la mort del rei Teodebert el 612 i del rei Teodoric II el 613, la noblesa austrasiana va convidar el rei Clotari a liderar una revolta contra la reina Bruniquilda, que havia tornat a prendre la reg\xc3\xa8ncia en nom del seu besn\xc3\xa9t Sigebert II._NEWLINE_Els ex\xc3\xa8rcits de Clotari es van enfrontar amb els de Bruniquilda i Sigebert a Aisne, on encara m\xc3\xa9s nobles van desertar la vella reina que es va veure obligada a fugir. Els homes de Clotari els van capturar a la riba del llac Neuch\xc3\xa2tel. Sigebert fou executat, i l\'anciana Bruniquilda fou torturada durant tres dies sencers al poltre abans de morir lligada a la cua d\'un cavall desbocat._NEWLINE_Aix\xc3\xad, el 613, Clotari passava a ser reconegut com a rei \xc3\xbanic dels francs; el primer monarca de tots els francs des de Clotari I feia m\xc3\xa9s de quaranta anys. El 615 va emetre l\'Edicte de Par\xc3\xads, una mena de constituci\xc3\xb3 que reservava determinats drets per la noblesa franca i exclo\xc3\xafa els jueus dels c\xc3\xa0rrecs p\xc3\xbablics. El 617 va convertir el c\xc3\xa0rrec de Majordom de Palau en vitalici. A la pr\xc3\xa0ctica aquests canvis donaven molt poder a la noblesa, i el poder legislatiu del rei quedava limitat._NEWLINE_L\'any 623 va escoltar les demandes d\'un rei propi de la noblesa austrasiana i va fer coronar el seu fill Dagobert com a rei d\'Austr\xc3\xa0sia. D\'aquesta manera, la unitat franca tornava a dissoldre\'s i els nobles austrasians recuperaven la seva autonomia._NEWLINE_Clotari II mor\xc3\xad l\'any 629 despr\xc3\xa9s de 45 anys al tron, el monarca merovingi que m\xc3\xa9s anys va regnar. Durant el seu regne la corona va perdre gran part del seu poder, preparant el cam\xc3\xad per l\'arribada dels "reis mandrosos" i l\'ascens dels majordoms de palau.'